
REFERAT DE APROBARE A PROIECTULUI DE HOTĂRÂRE
privind acordul de asociere încheiat în vederea achiziționării în comun a serviciilor de realizare a Studiului de Fezabilitate și a Studiului de Prefezabilitate (după caz) pentru al obiectivului de investiții ”Reabilitare/Modernizare infrastructură feroviară Reșița Nord – Timișoara Nord cu extensie Voiteni – Stamora Moravița - frontieră”


Motivul emiterii proiectului de hotărâre

1. Descrierea situaţiei actuale

	În contextul provocărilor globale legate de mobilitate şi dezvoltare durabilă, Uniunea Europeană promovează în prezent transportul feroviar, în conformitate cu Obiectivul de Politică 2 „O Europă mai verde, cu emisii scăzute de carbon”. Analizele economice comparative efectuate la nivel european subliniază că „transportul feroviar este mult mai eficient economic decât transportul rutier” din următoarele considerente:
-	Transportul feroviar utilizează de 11 ori mai puţină energie pe unitate de transport (pasager – km sau tonă – km) decât transportul rutier;
-	Costurile unitare privind utilizarea infrastructurii de transport feroviar sunt de 10 ori mai mici decât cele ale transportului rutier;
-	Transportul feroviar generează costuri de 36 de ori mai mici pentru compensarea efectelor produse de emisiile GES (gaze cu efect de seră;
-	Transportul rutier generează de 193 ori mai multe accidente cu urmări grave decât transportul feroviar.
           Politica U.E. în domeniul transporturilor este prezentată în documentul COM (2011) 144: „Cartea Albă – Foaie de parcurs către un spaţiu european unic al transporturilor – către un sistem de transport competitiv şi eficient din punct de vedere al resurselor”, din care rezultă că linia directoare a politicii europene în domeniul transporturilor vizează dezvoltarea prioritară a transportului feroviar şi integrarea intermodală cu celelalte moduri de transport.
	Transportul feroviar reprezintă un sector strategic de interes naţional şi un serviciu esenţial pentru societate, al cărui rol este de a contribui la circulaţia sigură şi eficientă a bunurilor, mărfurilor şi persoanelor, atât pe teritoriul României, cât şi în afara ţării. 

1. Schimbări preconizate și rezultate așteptate

În acest context și în baza Acordului de Parteneriat pentru dezvoltarea de proiecte comune de transport și mobilitate în județele Caraș-Severin și Timiș semnat în data de 1 decembrie 2020 cu modificările și completările ulterioare, Municipiul Reșița împreună cu Municipiul Timișoara, Județul Caraș Severin și Județul Timiș, își propun achiziția în comun a S.F.-ului și a preS.F.-ului (după caz) pentru realizarea obiectivului de investiție “Reabilitarea/modernizarea infrastructurii feroviare Reşiţa Nord – Timişoara Nord cu extensie Voiteni – Stamora - Moraviţa – frontier”. Proiectul va contribui la:
 - o conexiune rapidă între cele două reşedinţe de judeţ precum şi cu punctul de trecere a frontierei la Moraviţa şi aeroportul internaţional „Traian Vuia” din Timişoara, cel mai mare aeroport din zona de vest a ţării. În prezent este în curs de elaborare studiul de fezabilitate pentru proiectul de investiție infrastructură feroviară Timișoara Nord - Aeroport privind accesul feroviar la Aeroportul Internaţional „Traian Vuia” din Timişoara.
- creșterea frecvenţei trenurilor şi capacității de transport de călători și de transport împreună cu decongestionarea traficului rutier şi diminuarea numărului de accidente rutiere produse între Reşiţa şi Timişoara;
- conectivitatea localităților urbane la rețeaua de transport TENT Core & Comprehensive, care va genera, pe termen scurt și mediu atragerea de turiști în Banatul Montan, facilitarea tranziția forței de muncă între cele două centre urbane dar și dinspre localitățile rurale din cele două județe iar pe termen mediu lung atragerea de investitori, noi locuri de muncă și creștere economică.
-  reducerea consumului de energie şi a poluării
Proiectul de investiție este orientat pe tranziția verde (prin introducerea de material rulant cu propulsie hydrogen) și digitalizare (prin introducerea sistemelor informatice de gestiune a traficului).

2. Concluzii        
 
            Prin urmare, considerAM oportună inițierea proiectului de hotărâre privind acordul de asociere încheiat în vederea achiziționării în comun a serviciilor de realizare a Studiului de Fezabilitate și a Studiului de Prefezabilitate (după caz) pentru al obiectivului de investiții ”Reabilitare/Modernizare infrastructură feroviară Reșița Nord – Timișoara Nord cu extensie Voiteni – Stamora Moravița - frontieră”.

